
ABBOZZ TA’ RIŻOLUZZJONI LEĠIŻLATTIVA TAL-PARLAMENT EWROPEW
dwar l-abbozz ta’ deċiżjoni tal-Kunsill dwar il-konklużjoni tal-Ftehim bejn l-Unjoni Ewropea u r-Repubblika tas-Serbja dwar attivitajiet operazzjonali mwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja
(08441/2024 – C10‑0086/2024 – 2024/0074(NLE))
(Approvazzjoni)
Il-Parlament Ewropew,
–	wara li kkunsidra l-abbozz ta’ deċiżjoni tal-Kunsill (08441/2024),
–	wara li kkunsidra l-abbozz ta’ ftehim bejn l-Unjoni Ewropea u r-Repubblika tas-Serbja dwar attivitajiet operazzjonali mwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja (08447/2024),
–	wara li kkunsidra t-talba għal approvazzjoni preżentata mill-Kunsill f’konformità mal-Artikolu 77(2)(b) u (d), u l-Artikolu 79(2)(c), u l-Artikolu 218(6), it-tieni subparagrafu, il-punt (a), tat-Trattat dwar il-Funzjonament tal-Unjoni Ewropea (C10-0086/2024),
–	wara li kkunsidra l-Artikolu 107(1) u (4) u l-Artikolu 117(7) tar-Regoli ta’ Proċedura tiegħu,
–	wara li kkunsidra r-rakkomandazzjoni tal-Kumitat għal-Libertajiet Ċivili, il-Ġustizzja u l-Intern (A10‑0000/2024),
1.	Jagħti l-approvazzjoni tiegħu għall-konklużjoni tal-ftehim;
2.	Jagħti istruzzjonijiet lill-President tiegħu biex tgħaddi l-pożizzjoni tal-Parlament lill-Kunsill u lill-Kummissjoni.

a. L-isfond
Id-Deċiżjoni tal-Kunsill proposta għandha l-għan li tapprova l-Ftehim dwar l-Istatus bejn l-Unjoni Ewropea u r-Repubblika tas-Serbja dwar azzjonijiet imwettqa mill-Aġenzija Ewropea għall-Gwardja tal-Fruntiera u tal-Kosta fir-Repubblika tas-Serbja kif previst fir-Regolament (UE) 2019/1896 dwar il-Gwardja Ewropea tal-Fruntiera u tal-Kosta.

Wieħed mill-kompiti tal-Aġenzija Ewropea għall-Gwardja tal-Fruntiera u tal-Kosta (l-“Aġenzija”) huwa li tikkoopera ma’ pajjiżi terzi fir-rigward tal-oqsma koperti mir-Regolament dwar l-Gwardja Ewropea tal-Fruntiera u tal-Kosta “inkluż permezz tal-istazzjonament operazzjonali possibbli ta’ timijiet tal-ġestjoni tal-fruntieri f’pajjiżi terzi”. L-Aġenzija tista’ tikkoopera mal-awtoritajiet ta’ pajjiżi terzi kompetenti fi kwistjonijiet koperti mir-Regolament sa fejn ikun meħtieġ għat-twettiq tal-kompiti tagħha u tista’ twettaq azzjonijiet relatati mal-ġestjoni integrata Ewropea tal-fruntieri fit-territorju ta’ pajjiż terz soġġetti għall-qbil ma’ dak il-pajjiż terz.

L-iskop tal-ftehim dwar l-istatus huwa li jkopri l-aspetti kollha neċessarji għat-twettiq tal-azzjonijiet tal-Aġenzija fil-pajjiżi terzi. Skont l-Artikolu 73(3) tar-Regolament (UE) 2019/1896, f’ċirkostanzi li jirrikjedu l-istazzjonament f’pajjiż terz ta’ timijiet tal-ġestjoni tal-fruntieri mill-korp permanenti tal-Gwardja Ewropea tal-Fruntiera u tal-Kosta meta l-membri tat-timijiet se jeżerċitaw setgħat eżekuttivi, l-Unjoni għandha tikkonkludi ftehim dwar l-istatus mal-pajjiż terz ikkonċernat. 

F’konformità mar-Regolament dwar il-Gwardja Ewropea tal-Fruntiera u tal-Kosta u kif imsemmi fl-Artikolu 76(1) tar-Regolament, il-Kummissjoni, fil-komunikazzjoni tagħha COM(2021)829, ippreżentat mudell ta’ ftehim dwar l-istatus kif imsemmi fir-Regolament (UE) 2019/1896 li fih dispożizzjonijiet speċifiċi għat-twettiq ta’ azzjonijiet fit-territorju ta’ pajjiżi terzi. Il-ftehim dwar l-istatus mar-Repubblika tas-Serbja huwa bbażat fuq il-mudell li fasslet il-Kummissjoni.

Fis-16 ta’ Ottubru 2024 il-Kummissjoni infurmat lir-rapporteurs bil-progress li sar fin-negozjati għall-ftehim dwar l-istatus bejn l-Unjoni Ewropea u r-Repubblika tas-Serbja. Fl-14 ta’ Novembru 2024, saret ukoll laqgħa mal-partijiet ikkonċernati li ffukat fuq id-drittijiet fundamentali. Il-Ftehim ġie ffirmat fil-25 ta’ Ġunju 2024 f’Belgrad, is-Serbja.

b. Il-pożizzjoni tar-rapporteur
Fl-eqqel tal-kriżi migratorja u tar-rifuġjati tal-2015, mijiet ta’ eluf ta’ persuni li jfittxu l-ażil u migranti waslu fl-Unjoni Ewropea mill-Balkani tal-Punent u r-Repubblika tas-Serbja kienet tinsab fuq waħda mir-rotot prinċipali għall-movimenti mħallta irregolari. Il-pressjoni migratorja fuq ir-rotot tal-Balkani tal-Punent kienet sinifikanti fis-snin sussegwenti, u ħolqot pressjoni fil-fruntieri esterni tal-UE u kienu meħtieġa aktar sforzi sabiex jiġi kkontrollat il-fluss tal-migrazzjoni b’mod legali, f’konformità mal-leġiżlazzjoni internazzjonali u Ewropea. 

Ir-rapporteur iqis li l-konklużjoni ta’ ftehimiet formali u ġuridikament vinkolanti fil-qafas tal-kooperazzjoni mal-pajjiżi terzi hija ta’ importanza kruċjali sabiex jiġu żgurati t-trasparenza, l-iskrutinju pubbliku u s-sorveljanza demokratika ta’ tali kooperazzjoni. 

Il-kooperazzjoni strutturata u sostnuta ma’ pajjiżi terzi hija kruċjali biex jintlaħqu l-għanijiet tal-ġestjoni integrata Ewropea tal-fruntieri. Din il-kollaborazzjoni għandu jkollha l-għan li ttejjeb il-proċeduri Ewropej tal-fruntieri u tar-ritorn, tiffaċilita l-iskambju ta’ informazzjoni u l-analiżi tar-riskju, u ttejjeb l-effiċjenza tal-operazzjonijiet ta’ ritorn. Barra minn hekk, għandha tappoġġja lill-pajjiżi terzi fil-ġestjoni tal-fruntieri u l-migrazzjoni, inkluż permezz tal-istazzjonament tal-korp permanenti fejn meħtieġ biex jiġu ssalvagwardjati l-fruntieri esterni u tiġi żgurata l-implimentazzjoni effettiva tal-politika tal-Unjoni dwar il-migrazzjoni. It-tisħiħ tal-ġestjoni tal-fruntieri tul ir-rotot migratorji huwa vitali għat-tnaqqis tal-wasliet irregolari, l-indirizzar tat-tattiċi li qed jinbidlu tal-faċilitaturi ta’ dħul klandestin ta’ bnedmin, u l-mitigazzjoni tar-riskji relatati mat-traffikar u l-kriminalità organizzata. Il-kooperazzjoni operazzjonali msaħħa stabbilita mill-ftehim se jkollha rwol ewlieni fl-indirizzar tal-migrazzjoni irregolari u fit-titjib tas-sigurtà reġjonali.

L-Aġenzija Ewropea għall-Gwardja tal-Fruntiera u tal-Kosta u l-Ministeru tal-Intern tar-Repubblika tas-Serbja huma meħtieġa jirrispettaw id-dispożizzjonijiet tar-Regolament dwar il-Gwardja Ewropea tal-Fruntiera u tal-Kosta u jiżguraw konformità sħiħa miegħu, inkluż fir-rigward tad-drittijiet fundamentali. Matul il-proċess ta’ approvazzjoni fil-Parlament Ewropew, l-ispjegazzjonijiet ipprovduti mill-partijiet ikkonċernati dwar l-importanza ta’ dan il-ftehim kienu sodisfaċenti. Il-ftehim mar-Repubblika tas-Serbja u l-preżenza ta’ uffiċjali tal-Aġenzija Ewropea għall-Gwardja tal-Fruntiera u tal-Kosta se jipprovdu elementi proċedurali addizzjonali fil-kontroll tal-fruntieri, bħal operazzjonijiet ta’ skrinjar u ta’ għoti ta’ informazzjoni kif ukoll jissalvagwardjaw id-drittijiet fundamentali. Meta jitqies l-għadd sinifikanti ta’ persuni li jgħaddu mir-Repubblika tas-Serbja biex jaslu fl-UE, dan il-ftehim se jsaħħaħ l-appoġġ tagħna lis-sħab reġjonali billi jipprovdi għarfien espert essenzjali għall-ġestjoni effettiva ta’ dawn il-movimenti. F’konformità mar-Regolament (UE) 2019/1896 dwar il-Gwardja Ewropea tal-Fruntiera u tal-Kosta, il-ftehim jippermetti lill-Frontex twettaq operazzjonijiet konġunti u tistazzjona l-korp permanenti tal-Gwardja Ewropea tal-Fruntiera u tal-Kosta madwar it-territorju Serb, inkluż il-fruntieri tagħha ma’ pajjiżi ġirien mhux tal-UE.

Bħala konklużjoni, ir-rapporteur iqis li l-ftehim dwar l-istatus propost huwa konsistenti mal-mudell tal-ftehim dwar l-istatus previst fil-komunikazzjoni tal-Kummissjoni f’dak li għandu x’jaqsam mal-kontenut u mad-dispożizzjonijiet li għandhom jiġu inklużi fil-ftehim finali.

Peress li dan il-ftehim dieħel fil-fażi ta’ implimentazzjoni, il-Parlament jitlob li l-Aġenzija Ewropea għall-Gwardja tal-Fruntiera u tal-Kosta tinforma minnufih lill-Parlament Ewropew bl-attivitajiet imwettqa fil-qafas tal-implimentazzjoni tal-Ftehim dwar l-Istatus u jfakkar lill-Aġenzija fl-obbligu tagħha li tinkludi fir-rapporti annwali tagħha valutazzjoni tal-kooperazzjoni mal-pajjiżi terzi skont l-Artikolu 73(8) tar-Regolament (UE) Nru 2019/1896.

Fid-dawl ta’ dan ta’ hawn fuq, ir-rapporteur jirrakkomanda li l-Parlament japprova t-test tal-abbozz ta’ deċiżjoni tal-Kunsill.

